《美人一章寄徐秉国》
宋代·于石

有美人兮天一方，弭绛节兮撷琼芳。
瑶环瑜珥锵琳琅，修竹萧萧翠袖长。
芝宫芙馆椒为堂，青琐窗户白玉床。
一笑满酌天瓢浆，簸弄骊龙明月光。
欲往从之路茫茫，爱而不见空彷徨。
安得骑麟鞭凤凰，飞霞翩翩高颉颃。
白云缥缈遥相望，凭谁寄取双琼珰。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。